送京西運使周度支
作者：强至
朝代：宋

paragraphs: 公持使臺柄，行矣過鄉關。
自昔捐繻處，于今擁節還。
素推仁義本，將底輸賦閒。
惠足躋民富，威先變吏頑。
高談能佐治，大筆出誅奸。
所稟具純德，未嘗柔正顔。
最爲時論重，自結主知難。
忠節久方見，詔音行復頒。
匪朝登相閣，均福浸人寰。
列郡方馳戀，征艫已莫攀。
風霜十月始，鐃鼓一川間。
驟奪孤生庇，瞻言感涕潸。